Sindre Reinholt

Sindre Reinholt (født 6. juni 1995 i Oslo) er en norsk programleder og journalist i NRK, og brettspilldesigner for Kagge forlag. Han er best kjent som radioprofil for NRK P3, og programleder for NRK-podkasten Statens Mal for Medarbeidersamtale.

Reinholt vokste opp på Bøler i Oslo, hvor han gikk på Skullerud skole. Han studerte journalistikk ved Høgskulen i Volda fra 2016 til 2019. Samtidig arbeidet han for NRK Troms og Finnmark. Mens han var student laget han lyddokumentaren I Dag Skal Jeg Si Det, som vant publikumsprisen under KORTDOK 2019. Han var også programleder for X2-festivalen, som er en sport- og musikkfestival som arrangeres i Sunnmørsalpene.

I 2019 startet Reinholt som radioprogramleder for NRK P3, først som en del av P3sommer. Siden arbeidet han med programmene P3 Helg med Sindre og Juntafil, før han byttet kanal til NRK P1. Der var han reporter for programmene Norgesglasset og Dagens. 

I 2020 startet Reinholt i Stavanger Aftenblad og deres ungdomssatsing Byas, hvor han var initiativtaker og programleder for den første podkasten avisen produserte, som het Smellen. I oktober 2020 vant Reinholt prisen for «Årets talent» under Prix Radio

I 2021 ble Reinholt hentet tilbake til NRK P1, hvor han ble programleder for radioprogrammet Fredagsfolk. Etter kort tid der, ble Reinholt ansatt hos NRK P3 som podkastprodusent og -programleder. Samme år designet han også brettspillet «Realityspillet» sammen med Henrik Borg, som ble publisert av Kagge forlag.

I november 2022 produserte og ledet Reinholt podkasten Statens Mal for Medarbeidersamtale sammen med Jakob Naustdal, hvor han møter folk med uvanlige yrker, og gjennomfører en helt vanlig medarbeidersamtale med dem.  I mai 2023 kom en andre sesong av podkasten.

Personlig 
Reinholt er kjæreste med YouTuber og NRK-programleder Annika Momrak.

Referanser 

Programledere for NRK
Personer fra Oslo
Alumni fra Høgskulen i Volda
Journalister i Stavanger Aftenblad